Versindaba neutrino's Archives : Versindaba
Posts Tagged 'neutrino's'
Pieter Odendaal. Hoekom neutrino's belangrik is
So twee weke gelede versprei die nuus soos 'n mini-veldbrand oor die web heen dat fisici in Italië bevind het dat neutrino's vinniger as die spoed van lig kan beweeg. Ek sê mini-veldbrand, want hierdie radikale resultaat het maar gesukkel om opslae te maak tussendeur ons politici se newspeak, die bokke wat ons trots maak in Nieu-Seeland en Palestina se pleidooi vir onafhanklikheid.
Die neutrino-detektor by die Gran Sasso Nasionale Laboratorium in Italië
Hier's basies wat gebeur het: wetenskaplikes by CERN het via partikelversnellers 'n straal neutrino's 732km vêr na 'n laboratorium in Italië geskiet. Neutrino's is sub-atomiese deeltjies met bykans geen massa nie wat ongehinderd deur materie kan beweeg – biljoene neutrino's reën deur jou terwyl jy hierdie woorde lees. Die wetenskaplikes by die Gran Sasso Laboratorium in Italië het superakkurate lesings versamel van die tyd wat die neutrino's geneem het om die 732km na Italië af te lê. Met hierdie data kon hulle die spoed waarteen die neutrino's tussen atome deur voortsnel met 'n hoë statistiese sekerheid bereken. Hul gevolgtrekking: neutrino's beweeg teen 60 nanosekondes vinniger as die spoed van lig in 'n vakuum.
(Lig reis teen 299 792 458 meter per sekonde. Om jou 'n idee te gee van hierdie breinbrekende spoed, verbeel jou jy vuur 'n koeël parallel met die aardoppervlakte af wat teen 300 miljoen kilometer per sekonde trek. As jy die effek van swaartekrag ignoreer, sal daardie koeël sewe maal om die aarde reis en dus sewe keer deur jou bors skiet voor een sekonde verby is.)
Goed, terug by die eksperiment: Die resultate is ongelooflik, letterlik. Danksy Einstein word die snelheid van lig die afgelope eeu lank beskou as die maksimum snelheid waarteen enigiets in die heelal kan beweeg. Einstein se onsterflike vergelyking E=mc2 berus op hierdie aanname. Maar dit lyk nie of neutrino's hul veel aan Einstein skeel nie. Die Italiaanse eksperiment is radikaal omdat dit heelalskuddende implikasies kan hê vir hoe ons oor die nuts en bolts van materie dink.
Dié dat fisici regoor die wêreld gelos het waarmee hulle ook al besig was om die resultaat van die eksperiment te check en te double check en te triple check. Sommige siniese omies beweer die eksperiment moet eenvoudig foutief wees; ander het reeds begin spekuleer oor wat die presiese implikasies van die eksperiment mag wees. Die bevinding kan dalk help om string theory reg te bewys; dit kan dalk Schrödinger se kat van die limbo van lewendood red en sodoende kwantummeganika op sy kop keer. Hoe presies hierdie implikasies uit die resultate van die eksperiment volg, sal jy vir mense met 'n doktorsgraad in fisika moet vra.
En alhoewel die resultate nie noodwendig enigiets aan ons daaglikse doen en late gaan verander nie, kan hierdie eksperiment moontlik 'n hoofkarakter word in die verhaal wat ons vir mekaar oor die heelal vertel. Wat 'n jammerte dat baie van ons meer belangstel in die spookasemstories van anoreksiese akteurs of die uiteinde van een of ander bloeddorstige gewedywer om 'n eiervormige bal as die stories waaruit sterre bestaan.
Ten laaste, twee gedigte wat ons verbintenis met en kennis oor die heelal vier. Die eerste vers is geskryf deur Julian Huxley, 'n belangrike bioloog en Aldous Huxley se kleinsein. Die tweede gedig is oorgelewer deur //Kabbo, getranskribeer deur Bleek en Lloyd en oorgedig in Afrikaans deur Antjie Krog.